《虞舜卿送橙酒》
金朝·李纯甫

屏山持律不作诗，砚尘笔秃萦蛛丝。枯肠燥吻思戛戛，法当以酒疏瀹之。

何物督邮风味恶，枨触閒愁无处著。苦思新酿压橙香，世间那有扬州鹤。

乞诗送酒并柴门，瀛洲仙裔令公孙。肺肠愤痒芒角出，倾泻长句如翻盆。

怪汝胸中云梦大，老我眼皮危塞破。径呼短李与黔王，快取锦囊收玉唾。

作者简介：（1185—约1231）金弘州襄阴人，字之纯。初工词赋，后治经义。章宗承安二年经义进士。两次上疏，策宋金战争胜负，后多如所料。荐入翰林。宣宗时，不受权相术虎高琪荐擢，以母老为辞，官至京兆府判官。学术文章为后进所宗。中年即无仕进意，旋即归隐，日与禅僧士子游，以文酒为事。虽沉醉，亦未尝废著书。有《中庸集解》、《鸣道集解》等。